**Ministerstvo investícií, regionálneho rozvoja a informatizácie SR**

**Zápisnica z online zasadnutia pracovnej skupiny**

**„Partnerstvo pre politiku súdržnosti 2020+“**

**22. apríl 2022**

**Workshop: Program Slovensko – Fond na spravodlivú transformáciu**

**Program:**

13:30 – 13:45 h Otvorenie zasadnutia a predstavenie

13:45 – 14:30 h Prezentácia špecifického cieľa - Fond na spravodlivú transformáciu

14:30 – 15:00 h Diskusia

**Otvorenie online zasadnutia:**

Online zasadnutie pracovnej skupiny otvoril p. Miroslav Mojžiš, facilitátor diskusie a zástupca Úradu splnomocnenca vlády SR pre rozvoj občianskej spoločnosti, ktorý privítal zúčastnených hostí a predstavil program zasadnutia.

Riaditeľ odboru tvorby a riadenia OP Slovensko (MIRRI SR), Matúš Drotár, privítal účastníkov a vyzval na predkladanie otázok do diskusie a pripomienok k predmetnej časti Programu Slovensko PSK). Návrh PSK je predmetom medzirezortného pripomienkového konania (MPK) do 27. apríla 2022. Do rovnakej lehoty môžu členovia pracovanej skupiny Partnerstvo2020+ predkladať pripomienky na adresu partnerstvo2020+@mirri.gov.sk. Pripomienky z pracovnej skupiny budú riešené rovnocenne s pripomienkami z MPK.

Generálny riaditeľ sekcie Operačný program Slovensko (MIRRI SR), Ján Ridzoň, taktiež privítal účastníkov a doplnil informácie o stave a krokoch prípravy PSK. Uviedol 5 významných krokov v príprave PSK:

1. Schválenie 10 sprostredkovateľských orgánov PSK v novembri 2021.
2. Schválenie zákona o fondoch EÚ na programové obdobie 2021 – 2027 v marci 2022.
3. Schválenie Partnerskej dohody na roky 2021 – 2027 a oficiálne predloženie na EK 8. apríla 2022.
4. Schválenie stratégie financovania na programové obdobie 2021 - 2027
5. Lehota na oficiálne predloženie PSK Európskej komisií (EK) je do 8. júla 2022.

Fond na spravodlivú transformáciu (FST), ktorý je predmetom tohto zasadnutia má 3,5 % váhu v PSK.

**Prezentácia špecifického cieľa FST**

Generálny riaditeľ Sekcie inovácií strategických investícií a analýz (MIRRI SR), Peter Balík, prezentoval pokrok v príprave FST. Alokácia FST predstavuje 459 mil. EUR. Cieľom je riešiť sociálne, ekonomické a environmentálne dôsledky spojené s transformáciu na zelenú ekonomiku v oprávnených regiónoch SR. Ide o konkrétne okresy v rámci 3 krajov - Trenčianskeho, Banskobystrického a Košického kraja (TSK, BBSK, KSK). Základným strategickým dokumentom FST je Plán spravodlivej transformácie územia SR (PST). PST je prílohou PSK. Nasledovala prezentácia (viď príloha tejto zápisnice), ktorej prvú časť viedol pán GR Peter Balík a druhú časť viedla riaditeľka odboru strategických investícií a nadnárodných programov, Dominika Forgáčová. Obsah prezentácie je predmetom prílohy zápisnice.

**Diskusia:**

Účastníci/čky diskutovali k predloženému návrhu špecifického cieľa formou priamo položených otázok počas online zasadnutia a formou predloženia otázok prostredníctvom chatu.

**T. Kaczor, Slovnaft**

*Je súčasťou plánov FST aj Slovnaft? Aká podpora bude smerovať na zamestnancov a aká bude smerovaná na firmy?*

Odpoveď:

Pôvodný zámer MIRRI bolo zahrnúť aj územie Bratislavského samosprávneho kraja (ďalej BSK), avšak oprávnenosť výsledných troch regiónov je výsledkom rokovaní s EK. Rozhodnutie podliehalo daným kritériám zo strany EK a BSK nebol zaradený do oprávnenej podpory z dôvodu limitov FST, ktoré vyplývajú z Nariadenia Európskeho parlamentu a Rady (EÚ) 2021/1056 z 24. júna 2021, ktorým sa zriaďuje Fond na spravodlivú transformáciu (ďalej len ako „nariadenie“).

**A. Tóth**

*Prečo okres Veľký Krtíš nebol zaradený medzi oprávnené územia FST?*

Odpoveď:

Oprávnené regióny sú výsledkom rokovaní s EK. Rozhodnutie podliehalo daným kritériám zo strany EK a okres Veľký Krtíš nebol zaradený medzi oprávnené okresy z dôvodu, že zdroje z FST sú určené na riešenie dôsledkov aktuálne prebiehajúcich transformačných procesov, pričom banská činnosť vo Veľkom Krtíši bola ukončená v roku 2015. Dopĺňame, že FST nie je jedným zdrojom na podporu zelenej transformácie. Alternatívnymi zdrojmi sú napr. zdroje: komponent 4 Plánu obnovy a odolnosti (POO), a taktiež opatrenia politického cieľa 2 PSK.

**K. Ivan, Hornonitrianske bane Prievidza**

*Ako je to s podporou výskumu, sieťovania a krížovej podpory v rámci výskumných programov?*

Odpoveď:

Takéto typy aktivít budú tiež podporované. Na hornej Nitre takéto aktivity boli síce identifikované ako aktivity s nižšou prioritou, nakoľko na tomto území nie sú prítomné verejné výskumné inštitúcie a nemá tu sídlo žiadna univerzita. Na hornej Nitre však bude možné realizovať aktivity VVaI, a bude umožnené podporiť aj projektové zámery spolupráce, sieťovanie medzi súkromným sektorom a univerzitami

*Je možné doplniť zásobník projektov?*

Odpoveď:

Áno, zásobník je možné stále dopĺňať. V prípade veľkých podnikov je potrebné zaradenie ich projektových zámerov do PST. Zdôraznená možnosť prehodnotenia priorizácie projektov.

**P. Beraxa, Železiarne Podbrezová**

*Medzi veľké podniky boli uvedené aj kraje a mestá, ide o omyl?*

Odpoveď:

Nejde o omyl. Krajské a mestské podniky, ktoré vykonávajú hospodársku činnosť sú kategorizované ako veľké podniky.

*Ako je to s možnosťou s financovania nájomného bývania? V príslušnom nariadení k FST nie je nájomné bývanie explicitne uvedené ako oprávnené.*

Odpoveď:

V nariadení to explicitne nie je uvedené ako oprávnené. MIRRI pri navrhovaných aktivitách vychádza z identifikovaných potrieb transformujúcich sa regiónov. Oprávnenosť predmetnej aktivity zatiaľ nebola zo strany EK potvrdená.

*Existuje už skupina expertov na hodnotenie projektov z FST? Vzhľadom na rozsah aktivít bude potrebné značné množstvo expertov v rôznych oblastiach.*

Odpoveď:

V tejto fáze nebola potreba hodnotiť projekty. V ďalších fázach alebo v prípade predvýberu bude potrebné vytvoriť hodnotiace kritéria a zhromaždiť expertov na hodnotenie projektov. To, že projekt bude v zásobníku projektov neznamená, že bude automaticky schválený. Po schválení P SK budú vyhlásené oficiálne výzvy a predkladaný projekt bude musieť splniť podmienky poskytnutia príspevku.

**T. Kaczor, Slovnaft**

*Kto bude garantom legislatívy? Budú mať napr. zamestnanci, ktorí budú prepustení z dôvodu transformácie, nejaké špeciálne podmienky, ako je predĺženie výpovednej lehoty a pod.?*

Odpoveď:

Obdobná situácia bola riešená na hornej Nitre u baníkov po rozhodnutí vlády o uzatvorení baní a ukončenia ťažby uhlia. Legislatívu uzatvárania baní pripravovalo Ministerstvo hospodárstva SR a Ministerstvo práce, sociálnych vecí a rodiny SR (MPSVaR SR) bolo gestorom zabezpečenia podmienok pre pracovníkov, ktorí prišli o prácu v dôsledku postupného ukončovania ťažby uhlia. Predpokladáme, že v budúcnosti by mohlo byť gestorom tejto témy MPSVaR SR, a to aj v kontexte legislatívy.

**L. Elexová, BBSK**

*Bude možné v rámci pripravovaných výziev kombinovať aktivity z viacerých pilierov?*

Odpoveď:

Áno, v rámci FST je plánované umožniť kombináciu aktivít v rámci jednej výzvy z rôznych pilierov, tak, aby sa zabezpečila doplnkovosť *hard* aj *soft* aktivít. Keď bude pre výzvu potrebné pripravovať schému pomoci, bude možná kombinácia aktivít v rámci možností schémy Aktuálne napríklad prebieha diskusia o spôsobe nastavenia aktivít ESF+ typu, ktoré má v gescií MPSVaR SR.

*Bude možná podpora pre sociálne zariadenia nad 40 rezidentov?*

Odpoveď:

Nie, z FST to nebude možné. Podpora veľkokapacitných zariadení je možná z POO. Sociálne zariadenia do 40 rezidentov môžu byť oprávnené v rámci aktivít FST zameraných napr. na zvyšovanie energetickej efektívnosti budov a pod.

*Je oprávnená aj prímestská doprava/mobilita?*

Odpoveď:

Nie, z FST bude oprávnená iba mestská mobilita.

*Budú sa na obnovu budov z FST vzťahovať rovnaké podmienky ako v rámci politického cieľa 2 PSK?*

Odpoveď:

Áno, grantovo budú podporené iba verejné budovy. Bytové budovy budú podporované iba návratnou formou pomoci.

*Bude podpora tvorby pracovných miest obmedzená na Stratégiu výskumu a inovácií pre inteligentnú špecializáciu SR na obdobie 2021 – 2027 (ďalej SK RIS3 2021+) a pod.?*

Odpoveď:

Áno, budeme vychádzať z koordinácie s MH SR, pracovné miesta by mali byť podporované aj v oblasti stratégie inteligentnej špecializácie. S EK prebieha diskusia o rozšírení tejto podpory aj na iné oblasti.

**A. Rúfusová, BBSK**

*Bude možné podporovať aktivity na zhodnocovanie odpadov?*

Odpoveď:

Pre BBSK nie je plánovaná podpora takýchto aktivít z FST. V tomto kontexte budú podporované osvetové aktivity.

*Čo sa týka podpory zavádzania inovatívnych technológií, bude možné podporovať v tomto kontexte technológie na zhodnocovanie odpadov?*

Odpoveď:

Bližšie informácie budú definované vo výzvach. Výskumné aktivity musia byť v súlade s doménami SK RIS3 2021+

**M. Švorcová, Implementačná jednotka hornej Nitry, TSK**

*Ráta sa s prípravou mechanizmu, ktorý bude koordinovať synergie s ostatnými zdrojmi?*

Odpoveď:

Áno, pre synergie medzi PSK a POO bude pripravený mechanizmus na koordináciu aktivít z rôznych zdrojov. Tento mechanizmus by mal byť zverejnený do 2 mesiacov po schválení PSK.

*Bude sa môcť jeden subjekt zapojiť do výziev z FST aj z politického cieľa 2 PSK?*

Odpoveď:

Áno, bude to možné. FST je obmedzený na oprávnené územia.

*Prosíme o vysvetlenie rozdelenia alokácií FST, ktoré je uvedené v PSK.*

Odpoveď:

Rozdelenie alokácie FST vychádza zo zistených potrieb a podmienok nariadenia EK k FST. Najvyššia alokácia pôjde na hornú Nitru, druha najvyššia alokácia pôjde do KSK a najnižšia suma je určená pre BBSK.

**A. Vlčko, Mesto Prievidza**

*Kde je deliaca línia medzi hospodárskou činnosťou krajov a miest a nehospodárskou činnosťou?*

Odpoveď:

Pri projektoch, ktoré vytvárajú produktívne investície sa bude posudzovať hospodárska činnosť. Tieto projekty musia byť zaradené do indikatívneho zoznamu projektov veľkých podnikov. MIRRI s EK preverí, či sa táto povinnosť viaže aj pre mesto alebo kraj.

MIRRI sa momentálne zameriava na ďalšie kroky v príprave FST a PST vrátane harmonogramu výziev. Harmonogram plánujeme zverejniť v dostatočnom časovom predstihu, tak aby všetci potencionálni žiadatelia mali dostatok času na prípravu.

**Zhrnutie:**

* Pripomienky k zneniu špecifického cieľa FST je možné zasielať **formou tabuľky** na pripomienkovanie, ktorá bola distribuovaná členom pracovnej skupiny mailom 11. apríla 2022. Pripomienky je možné predložiť na emailovú adresu partnerstvo@mirri.gov.sk **v termíne do stredy 27. apríla 2022**.
* FST je tvorený z 2 zdrojov. Jedným z nich je *NextGenerationEU*, ktorý musí SR vyčerpať do konca roku 2026. Ide o 60 % alokáciu, ktorá predstavuje približne 290 mil. EUR. Preto je mimoriadne dôležité začať implementáciu čo najskôr. Ostatné alokácie je možné čerpať do konca roku 2029.

**Prílohy:**

Príloha 1: Prezentácia k FST zo zasadnutia pracovanej skupiny Partnerstvo2020+ z 22. apríla 2022.